Sagredo invita a la resta de partits de l’oposició, excepte al PP, a formar part de l’equip de govern
16/06/2015

# Sagredo invita a la resta de partits de l’oposició, excepte al PP, a formar part de l’equip de govern

[![Ll’alcalde de Paterna busca “integració i estabilitat” per a donar forma al nou govern municipal](/images/noticias/recurso/ayuntamiento_grande.jpg)](/images/noticias/recurso/ayuntamiento_grande.jpg)

16.06.2015

Ll’alcalde de Paterna busca “integració i estabilitat” per a donar forma al nou govern municipal

Juan Antonio Sagredo afirma que la seua proposta política per a conformar un govern conjunt és raonable i coherent amb els resultats electorals del passat 24 de maig i amb la nova forma de fer política que vol posar en pràctica

L’alcalde de Paterna, Juan Antonio Sagredo ha invitat aquest matí a la resta de partits de l’oposició, excepte el PP, a formar part de l’equip de govern municipal abans de començar la seua conformació oficial.

Amb este gest, Sagredo vol començar el camí institucional al capdavant de l’Ajuntament posant en pràctica el consens, la pluralitat democràtica i el diàleg que ha abanderat durant tota la seua campanya electoral i que ja va avançar que exerciria durant la seua investidura com a alcalde dissabte passat.

“La meua intenció és crear un govern integrador, estable i participatiu, per damunt de les sigles, que treballe conjuntament per a aconseguir el millor per als paterners”, ha reiterat hui el nou alcalde, que considera que “ens trobem en el moment oportú perquè s’incorporen la resta de forces polítiques, ja que és ara quan s’està donant forma al que serà el nou govern de Paterna”.

Així mateix, Juan Antonio Sagredo creu que ha sigut millor deixar passar la tensió i els nervis que han marcat els passats dies de negociacions per a, des de la reflexió i l’anàlisi, arribar a un enteniment acostant postures i aconseguint acords sensats i raonables.

Per això espera que, al llarg d’esta setmana, les formacions de Compromís, Ciutadans, Paterna si Pot i Esquerra Unida li comuniquen si accepten, o no, passar a formar part del nou equip de govern.

En este sentit, Sagredo també ha afirmat que respecta absolutament la decisió que prenga cada partit respecte d’això i ja ha avançat que “la porta d’accés al govern municipal sempre estarà oberta per a estes quatre formacions”.

Finalment, Juan Antonio Sagredo també ha volgut diferenciar esta invitació de govern a l’oposició de la que al seu dia va realitzar l’exalcalde Lorenzo Agustí i, sobre este aspecte, ha puntualitzat que el seu oferiment no inclou el Partit Popular perquè “eixa formació no representa el canvi i la renovació que ha votat la ciutadania” i ha defés que “la proposta socialista de govern conjunt és totalment coherent amb els resultats electorals del passat 24 de maig i està realitzada de manera responsable pensant en el futur i la correcta governabilitat del municipi”.